amanoisuno/poetBack huggingface dataset:
峴石寺 程九萬 
蒼巖絕頂俯晴川，佳處潛開小洞天。琴几棋臺誰是伴，霞棲月嘯恍如仙。□山□□□多石，□□□□□引泉。獨取懸崖□□□，□□已自□燕然。
謝李宏齋先生 毛友誠 
何以答夫子，力學窮朝曛。瞬息纔不學，老與衰相親。誓參舞雩樂，胸中長暮春。
仙人橋石刻 方暹 
鄉村十里少人家，手掬清泉嚼細茶。洞口春深却無酒，故人相贈以桃花。
里中張氏母出與邑宰母宴餞以詩 方輗 
張氏母袁稱壽星，生紹興庚申今有百五齡。子孫耕稼食可飽，女婦紡織衣稱情。白髮既脫生黑髮，耳目聰明長步行。五朝皇帝恩廣大，一老平時身太平。鄉里皆慶喜，縣官問姓名。闔門漏屋下，上詣縣官廳。太夫人之面可識，太夫人之堂可升。即前再拜問起居，謝官下念田里氓。尊高年以長其長，凡爲人子沸歡聲。
道巖 方輗 
太極巖圖出道州，茲巖名道實相猶。元公圖說茲巖具，好向巖中仔細求。
省墓 黄瑄 
長因風木起悲酸，省墓歸來痛忍言。雖得青衫聯子貴，深慚白髮負親恩。璜溪猶有家居舊，蕭寺尋來手澤存。墨迹依然逾二紀，摩挲塵壁黯銷魂。
句 黄治 
威稄赤壁千尋峻，德量黄陂萬頃寬。
過黄楊奧孝子董公墓 葉澄 
我陟黄楊奧，我懷董孝君。懷君君不見，冢草裹晴雲。
陽華巖 桂如虎 
天作高山勢已空，地開巖竇巧玲瓏。卷成璆屋垂瓊珮，擘破蒼崖潄玉虹。雲氣擁時來座上，塵埃飛不到亭中。品題自有元郎句，我輩聊書一笑同。
藍溪次曾狀元韻 林伯春 
羊腸路入最高峰，倦倚東風點瘦筇。芳草有情春意遠，青山依舊暮雲重。新來梵閣添奇觀，前度詩人带老容。寄我此身天地裏，夢回林杪一聲鐘。
丹崖 鄭瀛 
丹崖之山丹氣浮，葛洪老仙居上頭。丹成一去幾千載，至今猿鶴生清愁。丹井有泉石有拇，流芳直與天地久。我來問山山不知，坐費山僧一盃酒。
南野暮鎔 鄭瀛 
村南野老亦多伎，兩鬢髼鬆狀如鬼。嬴顛秦蹶了不聞，一心只向紅爐裏。風鞴在手金在鎔，等閒變化天無工。日暮歡呼走妻子，買魚沽酒歌春風。
伏虎崖 鄭瀛 
西崖有虎憑其威，凜然百獸不敢窺。衆山壓倒勢莫敵，磅礴萬古誰能驅。鄉人好利不知計，翦毛伐骨何太厲。安知此虎不汝欺，長作吾家一屏蔽。
葛井涵秋 鄭瀛 
吾鄉葛氏真好奇，鑿開石井山之湄。寒波清冽不受暑，主人愛取沁詩脾。百年興廢事非昔，莓苔剝落土花碧。我來拂拭已忘言，落葉西風秋析析。
官塘競渡 鄭瀛  长江
長江百里濃於醅，天風吹作雲濤堆。吾鄉好事重佳節，龍舟兩兩爭喧豗。今人不識靈均意，祇作龍舟多競渡。汨羅舊事付蒼煙，空有遺歌寫哀些。
四澤曉罾 鄭瀛 
澤水迴環六七里，中流擁出一廛市。桃花吹浪鱖魚肥，紅蓼翻風蟹螯美。漁郎業漁相忌猜，欲曉未曉江上來。舉罾交錯不知倦，欵乃又入雲濤堆。
溪上賞芙蓉 曹絳 
嬌紅膩綠暖生春，步繞清溪錦帳新。花意不須羞白髮，五朝得見太平人。
題錦浪亭 曹叔遠 
瀘江東山山更奇，騎鯨飛仙歸未歸。桃花千樹爛春晝，莫作韓子荒唐譏。
通玄洞 曹叔遠 
遨游倦聽水聲潺，却愛靈巖引憇間。樹擁倒暉穿嶂曲，風牽斜雨灑藤彎。半袈裟裏須彌現，隙滹阿中法界寬。爲納千僧渾不見，欲於此地扣禪關。
劉伶巷 陳煒 
有酒宜成頌，知君恥獨醒。回車經巷口，荷鍤信丘冥。死豈人埋得，言猶婦可聽。閉關當日飲，想象只忘形。
句  其一 陳與行 
椒蘭平酒酌，簠簋散香箕。
句  其二 陳與行 
霜間開紫蒂，露下發金英。
題飛雪亭 曾煥 
玉虬垂處雪花翻，四序雷聲六月寒。憑檻未窮千丈勢，請君巖下舉頭看。
浯溪磨崖 曾煥 
元頌顔書山谷詩，還鎸我宋中興碑。慇懃三讀重回首，萬□□□江渺瀰。
春膏紙 陳槱 
膏潤滋松雨，孤高表竹君。夜碪寒擣玉，春几瑩鋪雲。越地雖呈瑞，吳天乃策勳。莫言名晚出，端可大斯文。
題澹山巖 董與幾 
厥初誰剖混沌殻，光明僅透天一握。龍門鑿斷工有餘，劖劃巉巖開灑落。我來沆碭千崖高，溜雨萬丈聲蕭騷。巖上風煙巖下水，晚尋丹竈夜漁舠。
偶題 張伯威 
壺中別景絕塵埃，不是山靈閟不開。午夜月華冬夜雪，爲無人向此時來。
句  其一 薛舜俞 
丘壑胸中事。
句  其二 薛舜俞 
舊邑浮航外。
句  其三 薛舜俞 
軒窗眼界開。
嘲韓侂胄 慶元士人 
一在廬陵一豫章，文忠文穆兩相望。大家飛上梧桐樹，自有旁人說短長。
白馬湖 李𡌴 
白馬湖光綠染衣，蘭舟溶漾綵鴛飛。閑愁不到秋風後，聽唱蠻歌月下歸。
竹齋題事 李𡌴 
低齋結空野，小竹移孤林。齋閑竹浄好，日媚幽人心。南方夏厭暑，獨此留殘陰。戞雨挫促夢，穿風搜凉襟。長茵展麗蘚，亂歌奏歡禽。侍奴裹村服，語客拋塵簪。志高成利犇，思爽生詩淫。值聖喜盈卷，感古悲入琴。山迎穩履遠，月勸澄杯深。榮名雖未染，幸亦非煙沉。
四恩巖 李𡌴 
疲筇捫石上，大野俯欄窺。洞穴通諸頂，泉流接兩池。
離巫山晚泊棹石灘下 李𡌴 
黄昏風雨阻江濱，翠綰羣峯莫色勻。一夜子規啼到曉，孤舟愁殺未歸人。
上巳從史巫山𥘬飲江臯 李𡌴 
風沙一夜卷冥冥，曉色曈曚上翠屏。薄宦驅人成老大，佳時得酒慰飄零。紅餘晚樹迷幽谷，綠漲晴波失遠汀。却是崇山兼峻嶺，看來渾不減蘭亭。
句 李𡌴 
日射紅鸞扇，風清白獸樽。
題龍吟寺 葉秀發 
曉色明征轡，疎鐘忽斷林。譚經驚虎伏，說法引龍吟。竹影殘鐙暗，苔痕落葉深。客懷無處適，欹枕聽霜砧。
廣福寺 葉秀發 
細問黄山事，荒唐半不傳。諸峰幾林壑，十日九雲煙。笙斷空中籟，丹留澗底泉。相招媿猿鶴，何日謝塵緣。
登古城山觀 葉秀發 
飛觀干霄出，疎松隔塢聞。水聲高下澗，山色去來雲。露舄行秋杪，天花落葉分。小窗吟不就，清殺病休文。
黄山喜晴即事 葉秀發 
一春鳩婦不停鳴，遠岫雲歸喜得晴。水拍秧田釵股細，風吹麥隴浪紋輕。天應憐我倦行役，山亦多情互送迎。三十六峰如好客，相逢便覺眼增明。
興國寺 葉秀發 
雖無酒令與詩籌，喜約新盟訪舊遊。寒露正催黄菊晚，斷雲不鎖碧山秋。機於空處鷗方下，節到寒時蝶也愁。聚散摶沙多少恨，一詩三嘆寄湯休。
翠微寺 葉秀發 
茫茫宇宙幾分離，晚識真人曆數歸。五閏都無半抔土，清風千古一麻衣。
游涪溪 宋之源 
不因黨論到元符，安得溪山著一儒。時有詘伸須直道，天開靈傑豈歸愚。泉疏陰澗詩餘派，手拓蒼崖節轉孤。自送江西仙袂遠，神遊應過此間無。
石堂歌 元在庵主人 
吾斲石堂無變怪，土缶瓦鼓閑遊戲。一钁相隨萬事空，十二時中牢捉繫。牢捉繫，不在三閒前後際。拍將兩手笑呵呵，這箇消息不容易。不容易，拈起石頭拈不住，放下石頭放不去。去與住，認取石堂門前路。不開窗，不閉戶，塞破世界無覓處。煖則乘風凉則眠，烟霞雲外朝還暮。朝還暮，不貪榮，不貪富，不戀妻帑及兒女。隨緣自在度時光，看著古今都錯誤。皇天后土莫相瞞，翻來覆去能幾許。前賢後聖說多般，千經萬論從頭注。渠不省，渠不悟，一任從渠失故步。我自知，我自顧，富貴渾如草頭露。人與我，愛與妬，對境不生無喜怒。清涼世界乃吾臺，是非海裏終不覷。不向君王殿上行，不入豪家問尊貴。紅妝豔粉任安排，誇逞從他鬭能會。英雄强弱只一般，嘍囉巧拙說甚彩。少年才子漫風流，絕代佳人臭囊袋。一息不來何所尋，萬兩黄金不容带。都是空，必竟敗。唇鏘舌劍遞相欺，縱使金印如斗大。儘數收拾滿倉箱，不知前面能幾歲。一著錯分明，輸却無贏落。聚散還同浮水漚，頃刻之閒難捉摸。不向根基上乘尋，个个急後抱佛脚。早悟解，早悟解，不如石堂一大塊。石堂壞時從他壞，這一大塊元自在。堅且耐風霜，雪雨摧不碎。祁寒隆暑沒遮欄，春去秋來任推載。四方八面透玲瓏，石堂裏面快活睡。覺後還將恁麽時，撒手便行無布擺。
詠海棠 于倞 
和風春滿園，草木皆芳薰。君看十八葉，肯與凡卉羣。
投楊帥長孺 黄子信 
六年兩度拜宸旒，換得青衫白上頭。飛鵲祇因無樹繞，窮猿何暇擇林投。明知著脚當來誤，幾欲抽身不自由。安得有錢了官債，便無三徑也歸休。
歸時作 黄子信 
笑倩西風拂舊埃，歸時行李似初來。也知三載清貧好，博得一家强健回。
句 葉祐之 
木葉臨風皆好色，稻田流水亦新聲。
三里塘掐梅 葉樾 
扶疎不耐繁華，意足自然清絕。壁間幻出橫斜，祇欠紗窗明月。
送太守傅尚書易鎮當塗二十韻 徐璣 
帝業江淮表，丕承七十年。太平南北共，內禪子孫傳。弓矢深櫜橐，桑麻鬰壠阡。江河春混混，雨露夜涓涓。治久情多縱，才卑氣或偏。穹蒼宜予弼，淵默正思賢。四世忠勳積，三朝節概全。威儀新禹服，光彩舊星躔。本以文爲治，尤知政有權。粟紅初穰穰，榆散亦翩翩。國似傳東魯，名能躐潁川。殊恩方錫馬，盛美又臨軒。易鎮旌旗遠，趨朝劍履便。想知環去旆，咸似渴思泉。典誥黄麻出，衣冠紫禁聯。安危看去就，扶掖頼精專。江岸梅花小，山城桂影圓。歌思惟兩地，動化及無邊。相復中興舊，書重說命篇。元勳列青史，焜燿祖宗前。
上葉侍郎十二韻 徐璣  西湖
侍從西湖宅，安閑近水心。門開春郭靜，橋度野池深。山翠連龍起，雲樓學虎臨。芙蓉通遠渚，槐柳步回陰。盛業歸宗匠，斯文並古今。典謨存大雅，金石振餘音。疇昔留藩管，江淮擁带襟。雍容平宇宙，瀟洒在園林。玉富淵難測，仙癯鶴可尋。步趨垂雜組，言笑響鳴琴。補衮心無替，彈冠迹未沉。于今幽興極，正可辨清吟。
送蔡侍郎鎮建寧 徐璣 
熙洽壬辰際，剛明十載初。祥風開宇宙，粹質産瓊琚。年齒終童右，文章兩漢餘。體將時格變，名向榜頭書。多病侵絲鬢，清顔侍玉除。溫恭扶國是，端直屏姦渠。良月春先暖，豐年日自舒。潜藩來騎鼎，故里去程徐。北虜盟方締，蠻陬孽已鋤。願言歸補衮，敷澤徧坤輿。
漳州送王益統制謫歸時方收峒寇 徐璣 
京口丘都督，江淮第一人。竭心安宋代，决策斬蘇嚚。猛將親經選，高材近莫倫。六鈞來有力，一騎去無塵。塞靜良弓隠，時明枉事伸。遷車行地遠，歸詔及春新。恃險猺奴蠢，招亡鼠技貧。衆情懽殺賊，國本在安民。功過今方使，忠誠正可陳。能言學李固，茲日願亡身。
送張尚書出鎮建寧 徐璣 
焚罷南坡藁，星華接履聲。艱時曾倚重，鉤黨頼持平。仲甫思全衮，元戎正本兵。丰儀麟閣貴，威重犬戎驚。聖主憂遐遠，朝端擇老成。邇臣宣惠化，七嶺動懽情。風俗移刀劍，田閭遂鑿耕。試茶龍井碧，開硯鳳潭清。秋日江沙渺，晴天鼓角鳴。稻香隨使驛，桂影伴仙程。美玉非藏韞，黄金笑滿籝。寬和無白髮，卑遜有高名。登用唐三世，樞機漢九卿。鼎司虛正席，丹扆待忠誠。
傳胡報二十韻 徐璣 
胡虜無仁義，興衰匪百年。如何憑氣力，久欲靖中邊。異類依天角，黄頭住海𤲬。愚堪呼鹿豕，健每學鷹鸇。猰狄時方憊，燕雲耗頗傳。姦臣貪拓境，黠計落空拳。氈毳分伊水，旌旗濕汴川。鶑花春自老，風雨夜相連。文物東南盛，舟車蜀廣聯。規模垂翼翼，鼎石頼乾乾。五福祥光近，千齡厚澤綿。雨晴均化日，豐穰慶秋田。禽獸聞相噬，干戈鬭欲纏。瓜分爭塊壤，鼎沸逐埃涓。亡北惟堪伺，良圖盍自堅。藩籬兼謹守，閫外勿輕捐。晉趙非殊異，山河本渾全。人心方激切，天道有回旋。王佐存諸葛，中興仰孝宣。何當渭橋下，拱揖看駢闐。
哭朱嚴伯 徐璣 
脩麓長髯客，風儀野老邊。夕陽烏袖薄，細雨葛巾偏。握手相從日，寒雲未雪天。釅醅篘不盡，鮓醢罄無捐。共舸浮江北，聯吟就幾篇。梅花知老矣，流水尚依然。倚杖臨臯別，東風白髮前。官途三載遠，世事古人先。疋布心曾許，交情後莫傳。蕭蕭瓜井暮，瑟瑟故廬烟。衰病身如木，懷思淚欲泉。磨詩終未穩，空向月嬋娟。
述夢寄趙紫芝 徐璣 
江水何滔滔，渡江相別離。揖子客舍前，對子衣披披。問子何所爲，旅客未得歸。執手一悲喚，驚覺妻與兒。起坐不得省，清風在簾帷。平明出南門，將以語所知。過子舊家處，寒花出疎籬。蕭蕭黄葉多，裊裊歸步遲。子去不早還，何以慰我思。
漳州別王仲言祕書 徐璣 
百草各有種，春至不栽培。交情重故知，豈論才不才。相識十年初，再見天之涯。共飲一盃酒，粲若紅顔開。人生有此樂，知復能幾回。契闊幾已深，矧爾病與衰。朔風從何來，吹白枝上梅。天寒日欲莫，又乃行色催。君去江水西，我歸近天台。東西道路長，未可心膂摧。明朝碧雲多，佇思良徘徊。
記述二十韻爲趙沂公作 徐璣 
日月交輝際，乾坤欲整時。謀謨無遠近，顧盼有安危。國倚宗臣重，人惟正統推。將軍兼問古，中尉不言私。美德開初禩，清風起四維。山河春藹藹，雨露夜垂垂。川浩黿鼉穴，田豐鼠兔窺。險辭萋莫已，深網障無遺。流謗看金策，純誠表竹枝。丹心元未改，隻影去奚疑。能勝歸天道，云亡忽事宜。蜀關幾犬豕，淮岸邇旌旗。將相通新好，朝廷說舊規。渠奸甘授首，盛代鞏丕基。褒敘還宗祏，光昭在鼎彝。凄凉餘謚法，慷慨付諸兒。汨水芬芳地，三閭絕好詞。子蘭真已矣，靳尚亦奚爲。樂事云悲事，新知匪故知。續騷何日了，千古泪如絲。
監造御茶有所爭執 徐璣 
森森壑源山，嫋嫋壑源溪。脩脩桐樹林，下蔭茶樹低。桐風日夜吟，桐雨洒霏霏。千叢高下青，一叢千萬枝。龍在水底吟，鳳在山上飛。異物呈嘉祥，上奉玉食資。臘餘春未新，素質藴芳菲。千夫{口砉}登壠，叫嘯風雷隨。雪芽細若針，一夕吐清奇。天地發寶祕，鬼神不敢知。舊制遵御膳，授職各有司。分綱製品目，簿尉監視之。雖有領督官，焉得專所爲。初綱七七夸，次綱數弗差。一以薦郊廟，二以瀹賓夷。天子且謙受，他人奚可希。柰何貪瀆者，憑陵肆姦欺。品嘗珍妙餘，倍稱求其私。初非狐鼠媚，忽變狼虎威。巧計百不行，叱怒面欲緋。再拜長官前，茲事非所宜。性命若螻蟻，蠢動識尊卑。朝廷設百官，責任無細微。所守儻在是，恪謹焉可違。君一臣取二，千古明戒垂。以此得重劾，刀鋸弗敢辭。移官責南浦，奉命去若馳。回首鳳凰翼，雨露生光輝。
奉和翁千四知縣千十四隠居山中作 徐璣 
翁侯兩兄弟，志尚等高獨。閑心沒江鷗，逸興狎山鹿。難兄早登第，高風動喬木。湘南花滿汀，百里正膏沐。歸作山水游，詞源傾百斛。令弟小謝徒，深沉鬰林麓。優游千卷書，平生幾竿竹。能琴絃不理，少飲巾未漉。兄倡復弟酬，音調諧擊筑。晝卧小窗南，煩暑在荷屋。凉風從何來，池花動輕䔩。顧□傳新章，爽氣滌炎伏。如臨古澗旁，泓澄碧環復。如倚青林下，松風對心讀。善詩如善韻，警響間圓熟。但令契人心，勿令駭人目。我愛二君子，芳馨襲蘭菊。迎秋月色新，佳香滿晴宿。安得扁舟去，□□蔭溪谷。論詩暮繼朝，吟思俱毣毣。
登三層樓與王仲言聯句 徐璣 
南州冬日佳，風和霜氣收。出門訪良友，散策尋清游。負郭有野趣，荒草带寒流。信步任所止，款扉得深幽。初若隠者居，忽上雲中樓。攬以三層顛，恍與萬象浮。綠野寬作圍，青山遠相蟉。凌然欲輕舉，久乃思冥搜。團團荔枝林，往往叢葉稠。時於陰木間，略見碧瓦溝。蒼然晚烟集，紅者楓樹頭。竚立思轉賒，顧盼目不周。何意城中身，而對海上州。要須千幅盡，未可一語酬。時已梅萼春，景邁浙水秋。遠地得心賞，良會非宿籌。黄柑况可餐，綠酒方出篘。十年真契闊，再見方綢繆。矧茲天一方，無異水上漚。把盞不知暮，論文殊未休。俄驚庭葉落，始覺昏鴉投。獨憐下弦月，未掛初旬鈎。絕景尚可揖，歸途諒匪脩。何當鴈蕩間，相與老一丘。
水仙花篇 徐璣 
成陣風作車，宓妃波爲茵。良夕忽會遇，明月寒鋪銀。環珮凌秋空，笙簫亦具陳。何以慰寥廓，樂此相知新。採珠拾翠羽，言笑生華春。贈以金琅玕，捧以白玉人。酌醴動芳氣，妙與蘭茝紉。歡娛有聚散，美寶無賤珍。至今寒花種，清徹瑩心神。霜皚衆枿藁，孤媚良舒伸。杜鵑望帝魂，啼血何嚚嚚。妃子眠海棠，荒湎焉足鄰。姮女手栽桂，光彩相依因。故知蓬瀛姿，不染纖點塵。
婁家梅篇 徐璣 
婁家屋西梅，梅老枝更清。衆樹吐齊白，密萼含微清。下有碧池波，照此鷗鷺翎。寒雲拂縞衣，遥空淡明星。薄言種樹時，兩世且百齡。樹亦匪難老，一歲一彫零。我嗟人事遷，且愛樹伶俜。回桓不能去，月來孤影生。倚樹一長吟，寫我寥曠情。
松風樓篇 徐璣 
松聲欲動風聲催，細非笙簧大非雷。松間便使無風起，亦有爽氣如風來。傍松作樓古爲務，小著軒楹省斤鋸。樓低要與綠陰平，勿令高過松梢去。
訪梅 徐璣 
訪梅行近郊，寒氣初淅瀝。欲開未開時，三點兩點白。清枝何蕭疎，幽香况岑寂。頗知天姿殊，絕似人有德。逢君天一方，歡然舊相識。
題林氏學海樓 徐璣  长江
長江欲趨海，日夜不肯休。終然至海後，大小同一流。君家學海名，舊有江上樓。取義誠在斯，終始志欲侔。雲門接滄波，碧玉浩遠浮。一瞬便可得，垂則良易求。茲道無小成，勉矣歸藏脩。
九月初四日分韻得然字 徐璣 
去載羈旅身，千里望群賢。今夕良燕會，况乃佳節前。凉風日已多，歲序日已遷。春時種藂菊，秋花滿籬邊。採之不盈把，泛彼清清泉。行樂不易得，貧賤焉可捐。惟當從爾游，吟哦思陶然。
寄上泉州許參政福州薛端明謫居 徐璣 
性懶修書苦，題詩寄海濱。閩中今樂地，遷客舊名臣。乍嚼檳榔澀，初餐荔顆珍。園林春易老，鄉岸雨難勻。世慮千峯靜，時賢一聘新。閑居尋釣石，朝晚待歸人。
送趙狀元赴湖州幕 徐璣 
玉陛傳臚曉，身居第一功。絕班知禮異，專局信儒崇。賢俊科名上，邦家事業中。規模垂廣遠，鼎鼐蓄含洪。更化方今務，經時志已通。蒞人惟簡直，修己在謙沖。日旦清風發，江晴野霧空。奉親游宦喜，初向水晶宮。
送錢省元赴太平州教授 徐璣 
王國重熙洽，邦基百世安。深源混清濁，直道闡平寬。學術知同貴，師儒頗異觀。脩名褎蘭省，舊格到蟬冠。十載田廬隠，三年客授官。括溪方水漲，江左尚春寒。論議何時一，行藏此日難。宿酲江柳綠，風物强加餐。
初夏遊謝公巖 徐璣 
又取紗衣換，天晴起細風。清陰花落後，長日鳥啼中。水國乘舟樂，巖扉有路通。州民多到此，猶自憶髯公。
湘中 徐璣 
舊說湘中事，身來又可尋。廟存虞帝迹，江照楚臣心。爲客人俱遠，題名刻自深。春迴洲渚綠，遥望正沉吟。
泊舟呈靈暉 徐璣 
泊舟風又起，繫纜野桐林。月在楚天碧，春來湘水深。官貧思近闕，地遠動愁心。所喜同舟者，清羸亦好吟。
古郡 徐璣 
古郡依蠻楚，身來作冷官。老憐兄弟遠，貧喜婦兒安。分菊乘春雨，移梅待歲寒。又傳家信至，入夜著燈看。
送徐照先回江西 徐璣 
骨體先如鶴，離家歲已周。欲知詩思遠，曾共楚鄉游。窮達身將老，分携菊正秋。江西看舊友，歸計少遲留。
憑高 徐璣 
憑高散幽策，綠草滿春坡。楚野無林木，湘山似水波。客懷隨地改，詩思出門多。尚有溪西寺，斜陽未得過。
喜雨 徐璣 
自入春來旱，祈求到夏中。數朝人盡恐，今夜雨須通。雲氣昏猶散，雷聲隠漸隆。池魚先得活，歡喜與予同。
謝劉明遠華亭惠書 徐璣 
別遠心常記，書歸亦到吾。離家非失計，有子已爲儒。海淺編魚扈，人清養鶴雛。禮優賓館暇，賦詠幾歡娛。
不食姑 徐璣 
惟誦天童咒，飲泉能不饑。只緣多自譽，翻以致人疑。賦質全如鶴，謀生却似龜。綠華通籍後，會報女仙知。
贈李丹士 徐璣 
曾學輕騰術，長懷萬里心。江湖雲似水，巴廣石如林。好飲身常樂，無言道更深。丹砂能愈疾，不用化黄金。
題薛景石瓜廬 徐璣 
近舍新爲圃，澆鋤及晚凉。因看瓜蔓吐，識得道心長。隔沼嘉蔬潔，侵畦異草香。小舟應買在，門外是漁鄉。
檄途寄翁靈舒 徐璣 
聞道長溪令，相留一館閑。便令全近舍，尚隔幾重山。爲旅春郊外，懷人夜雨間。年來疎覽鏡，怕見減朱顔。
贈薌林後人 徐璣 
南北門相對，傳來歲月深。但添新意趣，不改舊園林。花日移朝坐，松風伴夕吟。自然忘宦達，非是少知音。
投周益公 徐璣 
辭相還家後，清癯带少顔。便令凡事足，不似一身閑。長日惟開卷，晴天偶看山。只應憂國念，到此或相關。
見楊誠齋 徐璣 
名高身又貴，自住小村深。清得門如水，貧惟带有金。養生非藥鉺，常語盡規箴。四海爲儒者，相逢問信音。
登橫碧軒繼趙昌甫作 徐璣 
步陟高高寺，徐行不用扶。青天晴又雨，山色有還無。句向閑中覓，茶因醉後呼。所懷論未足，何乃又征途。
題李商叟半村堂 徐璣 
住屋半依村，先生氣貌尊。若非迎好客，長是掩柴門。覓句行山影，披蓑釣月痕。固貧年八十，惟得令名存。
十日 徐璣 
十日清溪路，新春細雨天。綠波隨棹起，白鳥望舟眠。麥秀初如草，雲濃半是煙。明朝可遵陸，還憶此江邊。
嶽麓書院 徐璣  衡山
屋舍如庠序，讀書兼教文。來茲望南嶽，青似一重雲。步遶叢山小，城看隔水分。欲知巡狩事，野老間能云。
夏日 徐璣 
書困當檐立，微風動鬢毛。桐陰遮井暗，鶑語出林高。執熱思時雨，如疲得美醪。居然吟思起，獨步幾周遭。
雨中 徐璣 
雨來連幾夕，滿漲一湖波。苦似前時少，毋嫌此日多。砌荒蝸出舍，屋漏燕移窠。今歲翻成稔，田塍亦産禾。
自覺 徐璣 
自覺中年後，惟能半夕眠。寒窗微带月，山郡遠聞泉。行樂人同尚，遲留我未然。題書寄朋舊，歸日是春邊。
別趙汝鬯黄中 徐璣 
古道難爲友，相期一見中。但令心事合，不在語言同。秋早湘煙白，舟移岸蓼紅。別懷如迥野，長與水雲通。
次韻劉明遠移家  其一 徐璣 
隠居須是僻，君向數家村。自以閑爲樂，何嫌貧尚存。碧波連草舍，白日掩柴門。挂得一瓢在，風來應惡喧。
次韻劉明遠移家  其二 徐璣 
恬淡安身易，新家似舊居。徑凉行落葉，池浄數游魚。詩得唐人句，碑臨晉代書。半生惟此樂，同輩必無如。
次韻劉明遠移家  其三 徐璣 
躬耕儒者事，甘苦自能便。叩角吟山際，休鋤坐竹邊。長年多涉歷，豐歲少憂煎。一一舊所好，知君能棄捐。
送單丙文先生歸沅州 徐璣 
傳得臨池訣，勤勞敢遽忘。錐沙惟是正，舞劍本非狂。舊隠尋芳芷，離懷對碧湘。寸心長記面，不似隔他鄉。
夏夜同靈暉有作奉寄翁趙二友 徐璣 
齋居惟少睡，露坐得論文。凉夜如清水，明河似白雲。宿禽翻樹覺，幽磬度溪聞。欲識他鄉思，斯時共憶君。
送翁靈舒遊邊 徐璣 
子向江淮去，應懷計策新。但須先審己，然後可圖人。戰野寒猶力，邊城草不春。曹劉若無競，閑却卧龍身。
潘德久挽詞 徐璣 
祇爲吟成癖，官閑樂有餘。病惟親筆墨，貧亦買琴書。別奠臨西野，春風入故廬。悠悠想精魄，如賦釣臺初。
翁通判挽詞  其一 徐璣 
處己先能儉，爲官易得清。長卿詩最好，叔度德難名。歸旐郴江遠，新墳秀嶺平。松楸本相望，惆悵不堪情。
翁通判挽詞  其二 徐璣 
昔年樓上飲，分韻正秋深。冷貌長如在，高風不可尋。獨遺楊子厚，誰寄惠連音。莫向山廬宿，松聲似夜吟。
梅夫人挽詞 徐璣 
執饋供湯藥，辛勤四十年。誰知飛蝶夢，翻落鼓盆先。丹旐秋城外，寒雲野寺邊。送車來闔境，陶侃信能賢。
懷素臺 徐璣 
不識張顛面，畫成釵股艱。長存昔年宅，猶塑醉時顔。筆與身同葬，池荒墨似斑。才清人必重，瀟岸野雲間。
江亭臨眺 徐璣 
問得梅花信，寒林動晚聲。雨來山漸遠，潮去水還清。寥落尋新句，懽娛解宿酲。相携歸路滑，燈火近孤城。
春日晚望 徐璣 
樓上看春晚，煙分遠近村。曉晴千樹綠，新雨半池渾。柳密鶑無影，泥新燕有痕。輕寒衫袖薄，杯酌更須溫。
同友人乘舟 徐璣 
澤國自秋凉，乘舟入渺茫。荷披沙渚碧，花亂暑風香。山色含疎雨，蟬聲带夕陽。不知歸路杳，相對有篇章。
送徐照還舊山  其一 徐璣 
城闉多汩沒，宜爾向村居。蔬茹餐僧飯，香茶讀古書。秋潮侵岸滿，曉月带星疎。相送未相憶，相期同荷鋤。
送徐照還舊山  其二 徐璣 
役役勞形器，乾坤一轉蓬。暗因凡慮汩，明爲此心空。小舍依沙渚，扁舟繫荻叢。且能漁釣樂，亦似古人風。
送翁巴陵之官 徐璣 
好去巴陵縣，神仙屢此過。但知存惠愛，自足感弦歌。官况湘流碧，詩情楚岫多。梅花送征棹，萬里接陽和。
時魚 徐璣 
風晴霜氣合，沙渚夜鳴榔。獨喜鱗兼細，時看寸有長。月斜寒動影，水碧靜傳香。可愛漁翁樂，溪梅次第芳。
初夏 徐璣 
一雨臨初夏，驚雷昨夜新。地晴烟冉冉，堤漲淥鱗鱗。蘭麝銷衣潤，珊瑚浄几塵。牆陰舊無竹，筍過謝東鄰。
送劉明遠客和州  其一 徐璣 
邊郡三年守，知陪後乘安。遠遊登覽易，老大別離難。紅日千峰曉，清霜幾樹丹。江臯一回首，念爾去凌寒。
送劉明遠客和州  其二 徐璣 
十載知心友，文才爾獨兼。病諳孤寢樂，貧識茹蔬甜。冬暖梅花早，年豐酒價廉。不愁無遠信，佳句日應添。
年家生張主簿經過相尋率爾贈別 徐璣 
上世喜同登，論交建水清。故人逢客裏，明日又離情。佳闕東南少，卑官遠近行。秋風分手地，霜葉滿江城。
中川別舍弟 徐璣 
中川人語別，南國夜何其。江迥風來急，山低月落遲。纜從前浦遠，角在古城吹。五畝耕鋤地，何當手共治。
冬日書懷 徐璣 
閑庭黄葉滿，園樹盡玲瓏。寒水終朝碧，霜天向晚紅。蔬餐如野寺，茅舍近溪翁。非是分囂寂，由來趣不同。
送朱學諭遊建上赴陳提舉約 徐璣 
星郎復持節，垂榻待君來。又醉閩溪酒，因沾謝屐苔。天寒松子落，臘月茗花開。白髮傷離緒，何堪節物催。
一雨 徐璣 
一雨郊原綠，高田水過低。荷鋤煩稚子，饁畝伺良妻。老去知誰許，歸歟得自犂。緩行溪上石，吟詠到鴉棲。
宿寺 徐璣 
古木山邊寺，深松徑底風。獨吟侵夜半，清坐雜禪中。殿靜燈光小，經殘磬韻空。不知清夢遠，啼鳥在林東。
亥月 徐璣 
亥月霜澄霽，幽窗晚更明。文書隨意閲，蘭菊與心清。洗硯須池暖，燃香得火輕。妻孥渾笑我，作計亦平平。
孤坐 徐璣 
晨起猶孤坐，瓶泉待煮茶。寒烟添竹色，疎雪亂梅花。獨喜忘時事，誰知改歲華。多君能過此，人里似山家。
霜 徐璣 
詩鬢曉星星，霜天似水清。風當窗眼入，冰向硯池生。已瘦梅枝影，猶乾竹葉聲。夜來天地潔，惟是月華明。
夏夜懷趙靈秀 徐璣 
古郡草爲城，懷賢隔此扃。水風凉遠樹，河影動疎星。江國晴猶潤，煙林暮轉青。荷鋤曾有約，獨喜带騷經。
夏日湖上訪隠士 徐璣 
煩暑何能避，孤舟訪隠人。水鄉菱藕熟，晴野稻苗新。爲學師前輩，談空悟宿身。鏡湖三百頃，不似此湖濱。
又寄 徐璣 
庭深自無暑，苔徑復縈紆。賓客不長到，兒童亦可娛。荷花晴带粉，蒲葉曉凝珠。與爾城闉隔，茲歡想不殊。
題石門洞 徐璣  庐山
瀑水東南冠，廬山未足論。飛來長似雨，流處不知源。洞裏龍爲宅，溪邊石作門。修行謝康樂，庵有故基存。
臘日同朱學諭登翠麓亭 徐璣 
緩行循翠麓，凝睇俯清灣。舟楫蘆花外，江山夕照間。天寒雖日短，歲晚亦身閑。高樹梅初發，與君相共攀。
山居 徐璣 
柳竹藏花塢，茅茨接草池。開門驚燕子，汲水得魚兒。地僻春猶靜，人閑日自遲。山禽啼忽住，飛起又相隨。
西興渡壓雨贈同邸李計議 徐璣 
客裏遭多難，相逢意已降。酒殽同晚店，煙雨隔秋江。許國心猶壯，論兵世少雙。將門尋舊績，應不記蓬窗。
謝步石鼓山 徐璣 
謝公曾步處，石鼓尚依然。地狹川多漲，山高浦欲旋。不因詩句說，更復有誰傳。懷望徘徊久，寒郊起暮煙。
黄碧 徐璣 
黄碧平沙岸，陂塘柳色春。水清知酒美，山瘦識民貧。雞犬田家靜，桑麻歲事新。相逢行路客，半是永嘉人。
題李氏山亭 徐璣 
斗建魁星地，城隅李氏亭。竹高隨路有，山靜隔江青。人在雲間語，潮生戶外汀。憑高一長望，疑欲入滄溟。